ວັນທີ 17 ທັນວາ 2015, ມື້ນີ້ ໄດ້ມີການຈັດກອງປະຊຸມສະໄໝວິສາມັນຄົບຄະນະຂອງສູນກາງອົງການພຸດທະສາສນາສຳພັນລາວຂື້ນ ທີ່ຫໍປະຊຸມແຫ່ງຊາດ ຫຼັກ 6 ເມື່ອມີມະຕິເຫັນດີເລືອກຕັ້ງແລະແຕ່ງຕັ້ງ ປະທານສົງອົງໃໝ່ ເພື່ອມາສືບຕຳແໜ່ງແທນຍາທ່ານໃຫຍ່ ມະຫາຜ່ອງ ສະມາເລີກ ທີ່ໄດ້ມໍຣະນະພາບໄປເມື່ອວັນທີ 7 ຕູລາ 2015 ທີ່ຜ່ານມາ.
ກອງປະຊຸມ ໄດ້ມີມະຕິຕົກລົງກັນເປັນເອກະພາບ ເລືອກເອົາຍາທ່ານໃຫຍ່ ມະຫາງອນ ດຳຣົງບຸນ, ອະດີດປະທານ ອພສ ແຂວງສະຫວັນນະເຂດ ເຈົ້າອາວາດວັດໃຫຍ່ໄຊຍະພູມ
ໃຫ້ເປັນປະທານອົງການພຸດທະສາສນາສຳພັນລາວ ເປັນອົງທີ 5.
ເຊິ່ງໃນໄລຍະຜ່ານມາ ນັບແຕ່ປະເທດຊາດໄດ້ຮັບການປົດປ່ອຍ ປະເທດລາວເຮົາປົກຄອງດ້ວຍລະບອບສາທາລະນະລັດ ປະຊາທິປະໄຕ ປະຊາຊົນລາວ ໄດ້ມີປະທານສົງມາແລ້ວ 4 ອົງ ລວມທັງທີ່ເລືອກຕັ້ງໃໝ່ເປັນອົງທີ 5 ຄື:
1. ພຣະອາຈານມະຫາຄຳຕັນ ເທບບົວລີ,ເປັນປະທານສົງອົງທີ 1
2. ພຣະອາຈານມະຫາທອງຄູນ ອະນັນຕະສູນທອນ, ເປັນປະທານສົງອົງທີ 2
3. ພຣະອາຈານ ມະຫາວິຈິດ ສິງຫະຣາຊ, ເປັນປະທານສົງ ອົງທີ 3,
4. ພຣອາຈານມະຫາຜ່ອງ ສະມາເລີກ, ເປັນປະທານສົງອົງທີ 4,
5. ພຣະອາຈານມະຫາງອນ ດຳຣົງບຸນ, ເປັນປະເທດສົງອົງທີ 5 (ອົງປັດຈຸບັນ)
ກອງປະຊຸມໃນຄັ້ງນີ້ ໄດ້ສະເໜີໃຫ້ມີການເລືອກຕັ້ງເອົາສະເພາະປະທານສູນກາງອົງການພຸດທະສາສນາສຳພັນລາວ ແລະຈະມີການປະຊຸມເພື່ອປະກາດ ແລະເລືອກຕັ້ງຄະນະປະຈຳອົງການພຸດທະສາສນາຢ່າງເປັນທາງການອີກຄັ້ງ. ຫຼັງຈາກສຳເລັດພິທີຊາປະນະກິດສົບຂອງ ຍາທ່ານໃຫຍ່ ມະຫາຜ່ອງ ສະມາເລີກ.
ເວັບໄຊທ໌: Laobuddhism